C 100/74
SK
Úradný vestník Európskej únie
16.3.2023
6.2.
Niektoré stredomorské krajiny sa zdráhajú pustiť do rýchlej digitálnej transformácie.
Politická neochota je spôsobená strachom zo straty kontroly nad obyvateľstvom, čo vedie k filtrovaniu a cenzúre.
Digitálne nástroje však môžu organizáciám občianskej spoločnosti umožniť šíriť svoje názory a presadzovať demokraciu.
Tuniské Kvarteto pre národný dialóg, ktoré v roku 2015 získalo Nobelovu ceny za mier, je príkladom toho, akú dôležitú úlohu môžu organizácie občianskej spoločnosti zohrávať pri pokojnej transformácii spoločnosti.
6.3.
Keďže digitalizácia pripravuje pôdu pre sociálny a hospodársky rozvoj, nezávislý orgán by mal zaviesť primeraný digitálny regulačný rámec, pričom by sa mali podporovať zásady digitálnych práv, ako je neutralita internetu.
6.4.
Rýchla digitalizácia zvyšuje riziko kybernetických hrozieb.
Úloha orgánov je kľúčová pri vytváraní dobre navrhnutého legislatívneho rámca na ochranu používateľov.
V súčasnosti prijali zákony o kybernetickej bezpečnosti Maroko, Tunisko, Alžírsko a Egypt.
V týchto zákonoch však chýbajú prvky na ochranu údajov (31).
Je nevyhnutné chrániť citlivé osobné údaje, ako sú údaje týkajúce sa zdravia a pod.
6.5.
Ochrana údajov sa stáva jednou z najdôležitejších oblastí digitálnej transformácie.
Otázka vlastníctva a ochrany obrovského množstva údajov je jednou z priorít agendy tvorcov politiky.
Ide o reakciu na prudký nárast analýzy veľkých dát a na to, že platformy sociálnych médií získavajú bezprecedentnú moc a vplyv.
Tvrdí sa, že regulačný rámec v južnom susedstve je stále nedostatočne vyvinutý a právne predpisy pre nové technológie sa neprijímajú dostatočne rýchlo (32).
Existujú krajiny, ktoré dokonca vyjadrujú nedostatok politickej vôle pokročiť v tejto veci.
Táto otázka je ešte naliehavejšia v prípade citlivých údajov, napríklad pokiaľ ide o zdravotné aplikácie a platformy.
Pozoruhodný je skepticizmus v južných krajinách, kde ešte stále nemusia byť zavedené právne predpisy v oblasti GDPR a podobná ochrana súkromia.
V Európe je cieľom aktu o digitálnych službách a aktu o digitálnych trhoch vybudovať bezpečnejší digitálny priestor pre používateľov a zároveň podporiť inovácie a konkurencieschopnosť.
6.6.
Digitálne pirátstvo je ďalšou nástrahou digitalizácie.
Digitalizované výtvory podliehajúce právam duševného vlastníctva sa dajú veľmi ľahko a lacno kopírovať a distribuovať vo veľkom rozsahu.
Kreatívne podniky budú týmto javom viac trpieť a pri absencii účinných právnych predpisov sa obchodné modely umelcov a kreatívnych pracovníkov stanú neudržateľnými.
6.7.
Digitalizácia môže viesť k občianskemu útlaku.
V niektorých krajinách sú digitálne práva atakované úradmi, keďže digitalizácia sa považuje za prostriedok dohľadu.
Napríklad v dôsledku pandémie sa na monitorovanie šírenia vírusu použili aplikácie na sledovanie polohy, čo vyvolávalo obavy v súvislosti s ľudskými právami (33).
Možné sledovanie každej digitálnej činnosti predstavuje vážnu hrozbu pre demokraciu a môže sa použiť ako prostriedok útlaku.
Podľa správy o slobode internetu Freedom of Net report za rok 2021 je na prvom mieste Francúzsko so 78 bodmi zo 100, nasleduje Taliansko (76), Tunisko (63), Maroko (53), Libanon (51), Jordánsko (47), Turecko (34) a Egypt (26) (34).
6.8.
Pretrvávajúca digitálna priepasť môže potenciálne viesť k výraznejším nerovnostiam a rozdielom v rámci stredomorského regiónu.
Niektorým krajinám chýba digitálna infraštruktúra (pokrytie alebo prístup k pevnému širokopásmovému pripojeniu) alebo niektoré vzdialené a vidiecke oblasti môžu jednoducho zostať bez pokrytia alebo sietí 4G/5G.
Ďalšie rozdiely spôsobuje nedostatok digitálnych zručností medzi obyvateľstvom a digitálna negramotnosť.
Najmä nízka úroveň digitálnej gramotnosti je bežnejšia v krajinách na juhu, hlavne medzi ženami a staršími osobami (35).
(31) (32) (33) (34) (35)
Langendorf, M., Applying Europe‘s Digital Agenda in Mediterranean Partner Countries: Opportunities and Pitfalls (Uplatňovanie Digitálnej agendy pre Európu v partnerských krajinách Stredozemia: Príležitosti a úskalia), IEMed.
Mediterranean Yearbook, 2021.
Sidło, K., Digital Transformation in the Southern Neighbourhood (Digitálna transformácia v južnom susedstve), EuroMeSCo Euromed Survey, 2021.
Langendorf, M., Applying Europe‘s Digital Agenda in Mediterranean Partner Countries: Opportunities and Pitfalls (Uplatňovanie Digitálnej agendy pre Európu v partnerských krajinách Stredozemia: Príležitosti a úskalia), IEMed.
Mediterranean Yearbook, 2021. https://freedomhouse.org/policy-recommendations/internet-freedom.
Sidło, K., Digital Transformation in the Southern Neighbourhood (Digitálna transformácia v južnom susedstve), EuroMeSCo Euromed Survey, 2021.